Lahdessa lauantaina sillalta pudonnutta, aiemmin varastettua pyöräkuormaajaa ei olisi pystytty pysäyttämään esimerkiksi piikkimatolla.

Lauantaina sillalta pudonneen pyöräkuormaajan kuljettajan epäillään yrittäneen ajaa poliisien päälle. Nuori mies istui aiemmin varastetun pyöräkuormaajan kyydissä kylmäaseman pihalla lauantaina aamupäivällä, kun poliisi tuli hänen luokseen.

Poliisi nousi autosta lähestyäkseen kuljettajaa, mutta epäilty lähti ajamaan kuormaajalla kohti toista poliisia ja poliisiautoa.

Poliisit onnistuivat väistämään, mutta sen jälkeen mies lähti ajamaan kuormaajalla kohti toista paikalle tullutta poliisiautoa. Poliisiauto peruutti kauemmas, ja pyöräkuormaaja jatkoi matkaansa muun liikenteen sekaan.

Poliisi lähti seuraamaan pyöräkuormaajaa, sillä ison työkoneen pysäyttäminen olisi ollut mahdotonta.

– Siinä eivät piikkimatot paljon auta, toteaa rikoskomisario Henry Munter.

Osapuolet vielä kuulematta

Mies ajoi osan matkasta vastaantulevien kaistalla. Upon sillalla hän käänsi pyöräkuormaajan äkisti poikittain, jolloin kuormaaja syöksyi kaiteen läpi ja putosi yli 10 metrin matkan alas.

Kuljettaja loukkaantui ja on yhä hoidettavana sairaalassa. Poliisilla ei ole tietoa, kuinka vakavia hänen vammansa ovat, mutta hän on tehohoidossa.

– Tiedot tapahtumista voivat vielä tarkentua, koska ketään osallisia ei ole vielä kuultu, rikoskomisario Munter kertoo.

Poliisi epäilee pyöräkuormaajaa kuljettanutta miestä törkeästä liikenneturvallisuuden vaarantamisesta, moottorikulkuneuvon käyttövarkaudesta, virkamiehen väkivaltaisesta vastustamisesta ja liikennerikkomuksesta.

Munterin mukaan kyseessä ei ollut ensimmäinen kerta, kun epäilty oli poliisin kanssa tekemisissä.

– Tekijällä on entisyyttä, erilaisia rikoksia. En nyt sen enempää tarkenna.

Juttua on täydennetty 29.5. kello 15:24: Lisätty tieto, että epäilty on tehohoidossa ja että taustalla on aiempiakin rikoksia.